Springbokkeurders se groot blapsPaul Bayvel was ’n talentvolle skrumskakel vir Transvaal en die Springbokke. Foto: Verskaf. Destyds, toe die nasionale keurders nog die Springbokrugbyspan gekies het en die afrigter nie veel van ŉ sê gehad het nie, is daar baie keer drooggemaak. Soos in 1974, toe hulle Gerrie Sonnekus, ŉ vaardige agtsteman, as skrumskakel vir die derde toets in Port Elizabeth teen die Britse Leeus gekies het. Dit het alles om Paul Bayvel gedraai, wat vroeër die week die stryd teen kanker verloor het. Bayvel was na alle waarskynlikheid die beste skrumskakel wat Transvaal en die Goue Leeus nog gehad het. Vergeet van Faf de Klerk, vergeet van Ross Cronje, vergeet van John Robbie en Johan Roux. Bayvel was die beste van hulle almal. Hy was blitsvinnig, het ŉ suiwer aangee gehad, kon breek én skop. Hy het sy Springbokbuiging in 1974 in die tweede toets teen die Britse Leeus in 1974 op Loftus Versfeld gemaak nadat die keurders gefouteer het deur Roy McCallum in die eerste toets op Nuweland (dit was sy enigste) te kies. Bayvel het in net tien toetse gespeel en was in 1976 saam met Gerald Bosch die argitekte van die Bokke se reeksoorwinning van 3-1 oor die All Blacks. Bayvel het in 1974 kort voor die derde toets teen die Britse Leeus ŉ besering opgedoen. Sy logiese plaasvervanger was Gert Schutte van Griekwas wat saam met Sonnekus na Port Elizabeth gehaas is. Die Springboklosskakel in die derde toets was Jackie Snyman en Sonnekus en Schutte moes glo ŉ paar balle na hom in ŉ hotelsitkamer gooi waar ŉ paar meubelstukke as “Leeus” gedien het. Dit was ŉ katastrofiese besluit en Sonnekus het eers weer in 1984 in nog twee toetse teen Engeland (as agtsteman) gespeel. Bayvel is vir die vierde toets teen die Leeus op Ellispark ingespan en die Bokke het darem gelykop gespeel, om steeds die reeks met 0-3 te verloor. Nie een van Bayvel, Schutte (wat nooit vir die Bokke gespeel het nie) en Sonnekus het dit verdien nie. Dit wys jou net, ŉ afrigter en sy adjudante moet die span kies en as hulle dan misluk, staan hy pa daarvoor … en nie die sewe keurders wat byvoorbeeld in 1994 die Springbokspan in 1994 (weer met katastrofiese gevolge) teen die All Blacks gekies het nie.